Երևանի Սպենդիարյանի անվան օպերայի և բալետի թատրոնում «Անուշն» առաջին անգամ բեմադրվել է 1935 թվականին, իսկ 1939-ին այն ներկայացվել է Մոսկվայում` Շարա Տալյանի և Հայկանուշ Դանիելյանի մասնակցությամբ: 1956-ին Մոսկվայում կայացած հայ գրականության և արվեստի տասնօրյակին նույնպես թատրոնի հայտագիրը զարդարում էր «Անուշը», որտեղ արդեն ողբերգական ճակատագրի լեռնուհու դերերգը կատարում էր անկրկնելի Գոհար Գասպարյանը: Տարբեր տարիների բեմադրություններում Անուշ են երգել Էլվիրա Ուզունյանը, Աննա Նշանյանը, Էլլադա Չախոյանը, Ալիս Շահմիրյանը, Անահիտ Մխիթարյանը, Գայանե Գրիգորյանը, ուրիշներ: